Ons is God se handewerk – Efesiërs 2:1-10 – NGK Somerstrand
Somerstrand Youtube 09:00 14 Maart 2021
Baie geluk aan Henny Dekker en Liesl Pannell wat vandag verjaar. Die Heer se rykste seën. Mishke Kilian word hierdie week 18 Maart 6 jaar oud. Rene Ungerer word 19 Maart 10 jaar oud. Baie geluk ook aan julle. Die res van die name is op die skerm. Wens hulle geluk hierdie week.
Lied 112 – God wat oorvloed het voorsien
Die Griekse Pinksterbeweging
Paulus kom aan die einde van sy tweede sendingreis (51-52 nC) in Efese aan en bly daar vir 'n kort rukkie. Efese was 'n groot en belangrike stad in wat ons vandag ken as Turkye. Vandag is daar net ruïnes oor van Efese, naby die moderne stad Selçuk.
Twee jaar later op sy derde sendingreis bly hy egter vir meer as twee jaar daar (54-55 nC). Dit begin met 'n nuwe uitstorting van die Heilige Gees (Hand 19). Hy kry 'n groepie van twaalf gelowiges wat nog nie die Heilige Gees ontvang het nie. Nadat Paulus vir hulle gebid het, het dit 'n kragtige uitwerking gehad nie net in Efese nie, maar regdeur daardie gebied.
Dit is asof hierdie twaalf gelowiges die begin van die Griekse Pinksterbeweging was (Hand 19:1-10), soos die twaalf apostels aanvanklik die begin van die Joodse Pinksterbeweging was (Hand 2).
Die uitstorting van die Heilige Gees was dus die katalisator vir 'n kragtige beweging van God sodat al die inwoners van die provinsie Asië (Turkye), Jode sowel as Grieke, die woord van die Here gehoor het (Hand 19:10).
Dit is nou so ses of sewe jaar later. Paulus is in die tronk in Rome. Hy skryf 'n brief vir hulle om hulle te bemoedig, en veral vir hulle te herinner aan wie hulle in Christus is.
1 Julle was dood deur die oortredinge en sondes 2 waarin julle vantevore geleef het volgens die bose lewenswyse van hierdie wêreld, volgens die heerser wat mag uitoefen in die lug, dié gees wat nou aan die werk is onder die kinders van die ongehoorsaamheid. 3 Ons almal het destyds ook so opgetree toe ons die begeertes van ons sondige aard en van ons gedagtes uitgeleef het. Ook ons, soos al die ander, was toe van nature kinders van die toorn. 4-5 Maar God, ryk in barmhartigheid, het ons, toe ons dood was deur die oortredinge, op grond van sy groot liefde waarmee Hy ons liefgehad het, saam lewend gemaak in Christus — deur genade is julle verlos! 6 Ja, Hy het ons in Christus Jesus saam opgewek en saam laat sit in die hemel, 7 sodat Hy in die tye wat voorlê bewys kan lewer van die allesoortreffende rykdom van sy genade deur sy goedheid aan ons in Christus Jesus. 8 Want uit genade is julle verlos, deur geloof. En dit kom nie uit julle self nie; dit is die gawe van God. 9 Dit kom nie uit eie werke nie, sodat niemand kan roem nie. 10 Van Hom is ons immers 'n maaksel (handewerk), geskep in Christus Jesus om goeie werke te doen en daarvolgens te leef, soos God dit voorberei het. (BDV)
Dit is die eerste deel van die boodskap vir julle. Die boodskap vir die jaar. Sonder dat jy lewend gemaak is in Christus gaan jou geestelike lewe nooit aan die gang kom nie. Sal jy nooit oorwinning oor sondige begeertes en gedagtes ervaar nie.
Dit het direkte persoonlike implikasies. God het vir my 'n werk om te doen. God het 'n werk vir jou om te doen. Uitnemende projekte. Dinge wat pas by ons as God se handewerk.
En die wonder is dat God die beheer behou, maar ons intrek om saam te werk met Hom. 'n Goeie illustrasie daarvan is die wyse waarop die besonder kunstige saris gemaak word wat elke bruid in Indië op haar troudag wil dra. Veral dié in Varanasi waar nog van die handgeweefde tradisies nog oorleef.
Die pa-en seunspan buig vooroor. Hulle vingers beweeg vinnig. Hulle oë gefokus op die patroon wat met elke skuif van die pendel gemaak word.
Stukkie vir stukkie raak die ontwerp sigbaar. Die pa het die drade in sy hand. Hy beheer die proses. Telkens knik hy sy kop, en die seun skuif die pendel van die een kant na die ander. Nog 'n paar drade in sy hand. Nog 'n knik, en elke keer reageer die seun deur die pendel te skuif.
Die seun het 'n baie makliker taak. Hy kan maklik verveeld raak. Hy het net een taak. Hy moet die pendel skuif soos op bevel van sy pa. Hy moet die pa vertrou dat die patroon gaan werk.
Paulus herinner ons in Efesiërs 2 aan twee dinge.
Ons is kinders van God. Dis wat op ons geestelike ID staan. Ons is nie kinders van die ongehoorsaamheid nie. Ons durf dus nie terugval in gewoontes wat ons in ongehoorsaamheid sal laat verval nie.
Maar, dit is maar net die begin. Ons is ook God se maaksel, sy meesterstuk. Geskape vir die uitnemende projekte wat Hy deur ons wil uitvoer in hierdie lewe. Ons is geskep vir die goeie werke wat God deur ons wil doen.
Pulse is ook teen 06:00 al beskikbaar. Jy kan dit by hierdie Youtube playlist bereik.
Ek het na talle navrae besluit om weer hierdie bydraes per Whatsapp ook te stuur. Daar het reeds 111 mense ingeskryf en ek weet van een wat dit dan weer vir 300 ander mense op sy lys stuur. Jy is welkom om ook in te skryf. Stuur jou naam, van en selnommer na nul-agt-twee-574 9191. Sorg dat my selnommer op jou telefoon is. Ek sal sorg dat jy die bydrae ontvang.